﻿ POLITICI SOCIALE ASPECTE PRACTICE PRIVIND SISTEMUL PUBLIC  DE PROTECŢIE A COPIILOR CU DIZABILITĂŢI GEORGIANA-VIRGINIA BONEA opiii cu dizabilităţi nu sunt handicapaţi prin definiţie, ci sunt copii cu nevoi speciale, ce trebuie înţeleşi, iar nu catalogaţi. C Centrele de plasament pentru copiii din România sunt în continuă schimbare, dar acest lucru nu înseamnă, neapărat, că vorbim şi de creşterea calităţii serviciilor oferite. Acest sistem de protecţie socială din România, după douăzeci de ani de tranziţie, este încă rudimentar şi nu răspunde nevoilor persoanelor cu dizabilităţi. De asemenea, se simte nevoia unui serviciu de consiliere destinat părinţilor care au un copil cu dizabilităţi, pentru informare şi sprijin. Un copil cu dizabilităţi este de două ori mai vulnerabil şi mai sensibil decât un adult cu dizabilităţi, deoarece este mai expus la a fi judecat de ceilalţi copii, care pot fi uneori aspri când vine vorba de diferenţe de ordin fizic sau psihic. În general, un copil are nevoie de protecţie, iubire, suport, aprobare, încurajare şi atenţie, însă copilul cu dizabilităţi simte nevoia să ştie că nu este respins din cauza nevoilor sale speciale. În noul cod penal care este deschis dezbaterii publice sunt încălcate drepturile fundamentale ale omului, permiţându-se testarea diverselor substanţe pe persoanele cu handicap psihic ce nu îşi pot exprima un acord valid în favoarea progresului ştiinţei. Handicapul nu defineşte sufletul sau mintea, ci doar pe cei care utilizează această etichetă. Cuvinte-cheie: persoană cu dizabilităţi, lege, copil, nevoi speciale. TRANZIŢIA ROMÂNEASCĂ ŞI EFECTELE ACESTEIA ASUPRA SITUAŢIEI COPIILOR CU HANDICAP România, după 1989, înregistrează o serie de schimbări în toate sectoarele şi serviciile, inclusiv în domeniul ocrotirii persoanelor cu nevoi speciale. Faptul că ţara noastră face parte acum din Uniunea Europeană implică o serie de obligaţii, norme şi legi ce au fost adoptate şi trebuie respectate, însă toate acestea se cer a fi adaptate la specificul ţării noastre. Nu sunt alocate suficiente fonduri, nu sunt suficienţi specialişti (kinetoterapeuţi, asistenţi sociali, medici, psihologi, psihiatri, educatori etc.), nu există un plan de dezvoltare şi îmbunătăţire a sistemului serviciilor destinate celor cu nevoi speciale, care să fie coerent şi bine pus la punct, pliat pe problemele Adresa de contact a autorului: Georgiana-Virginia Bonea, Universitatea Bucureşti, Facultatea de Sociologie şi Asistenţă Socială, Str. Schitu Măgureanu, nr. 9, Bucureşti, România, e-mail: georgiana_bonea@yahoo.com. CALITATEA VIEŢII, XXII, nr. 1, 2011, p. 83–102 84 GEORGIANA-VIRGINIA BONEA 2 reale actuale. De asemenea, nu există un serviciu de consiliere şi informare destinat familiilor care au un copil sau o persoană adultă cu dizabilităţi. Persoanele cu handicap nu au nevoie de compasiune sau de milă, ci să fie tratate la fel ca toţi ceilalţi, din perspectiva demnităţii, respectului şi consideraţiei. Handicapul nu este o boală în sine, ci o consecinţă a acesteia. Voi utiliza atât termenul de „persoană cu handicap”, cât şi termenul de „persoană cu dizabilităţi”, cu acelaşi sens. Persoana cu handicap prezintă o dizabilitate, o dificultate, o incapacitate de ordin fizic sau psihic (Sillamy, 2000). Termenul de handicap desemnează acea persoană care, din cauza situaţiei sale speciale, nu poate avea o viaţă considerată a fi normală, în condiţiile date. Deficienţa constă în pierderea, anomalia cu caracter definitiv sau temporar a unei structuri fiziologice, anatomice, psihologice, desemnând o stare patologică, funcţională stabilă sau de lungă durată, inevitabilă sub acţiunea terapeutică şi care afectează capacitatea persoanei de a duce o viaţă considerată a fi normală (Gheruţ, 2000, în Neamţu, coord.). Dizabilitatea defineşte o serie de limitări funcţionale, afectarea uneia sau mai multor funcţii esenţiale ale fiinţei umane (Manea, 2000). Cu alte cuvinte, deficienţa este o incapacitate care împiedică individul în cauză să ducă o viaţă considerată a fi normală de către marea majoritate şi care duce, inevitabil, la starea de handicap. Când un copil este redus la handicapul pe care îl are, acesta nu mai poate interacţiona cu ceilalţi şi nu se poate juca aşa cum o fac majoritatea celor de vârsta sa, crezând că este pedepsit pentru un motiv anume. Acest lucru poate fi pus pe seama unor factori precum: cultura, transferul de informaţii, tipurile de relaţii sociale, educaţia (Vasilescu, 2001). Deficienţele pot apărea: a) în perioada vieţii intrauterine, când în timpul sarcinii mama consumă băuturi alcoolice, tutun, droguri, substanţe medicamentoase interzise în acea perioadă, favorizând apariţia malformaţiilor congenitale, sau poate transmite o boală genetică fătului; b) în timpul naşterii, de asemenea, se pot ivi diverse accidente; c) după naştere, atunci când copilul nu este îngrijit corespunzător, ori pot apărea diverse accidente în maternitate, de exemplu: igienă necorespunzătoare, personal necalificat, nesupraveghere, nesterilizarea instrumentarului utilizat. Şi în acest caz, inexistenţa unui sistem eficient de informare a viitorilor părinţi îşi face simţită nevoia. Înainte de conceperea unui copil, partenerii trebuie să fie informaţi asupra tuturor riscurilor care pot apărea dacă nu respectă anumite reguli de care trebuie să ţină cont mai ales mama. „Orice abatere de la starea de normalitate în creşterea şi dezvoltarea fiinţei umane, reprezintă o stare care impune intervenţia specialiştilor şi a societăţii, pentru a diminua sau înlătura efectele privind inadaptarea” (Moţet, 2001). Pe de altă parte, plurihandicapul se traduce printr-o asociere a mai multeor tipuri de handicap, ceea ce implică nu numai o atenţie mărită din partea specialiştilor şi a familiei, dar şi un efort suplimentar din partea copilului, cu scopul clar de a duce o viaţă cât mai normală posibil, în conformitate cu vârsta sa (idem). A fi considerat normal sau anormal în societate constituie un element important. Normalitatea reprezintă o stare a unui sistem de valori şi norme pe care 3 ASPECTE PRACTICE PRIVIND SISTEMUL PUBLIC 85 ni le însuşim şi care alcătuiesc un sistem de conformitate cu o serie de parametri funcţionali consideraţi a fi normali, dezirabili (Zamfir, 1993, în Vlăsceanu şi Zamfir, coord.). Majoritatea indivizilor consideră că persoanele cu handicap sunt deviante, anormale şi de aceea viaţa socială a unei astfel de persoane este destul de dificilă, dacă nu imposibilă din acest punct de vedere. Normalizarea se traduce prin şansa acordată unui individ de a avea trăiri, simţiri, păreri şi gândire normale în anumite situaţii de viaţă, intimitate şi responsabilităţi în conformitate cu vârsta şi statutul său (Nirje, 1980), lucruri care nouă, celorlalţi, ni se par extrem de banale şi chiar neimportante. Viaţa socială normală, după Ervin Goffman (1968), trebuie să fie una în care normele sunt respectate de către toată lumea şi acest lucru ţine mai mult de fiecare din noi, însă aceste norme ne impun o anumită conduită faţă de persoanele cu handicap, implicând egalitatea şi nediscriminarea acestora faţă de oricine altcineva. Trebuie recunoscut faptul că persoanele cu handicap au un stigmat pe care tot Goffman (idem) îl defineşte ca fiind un dezavantaj major, unde dizabilitatea este observată şi cunoscută de cei din jur, neputând fi ascunsă. Tocmai din această cauză copilul cu handicap poate fi izolat de către părinţii săi, în dorinţa nemărginită a acestora de a-l proteja, de a-l feri oarecum de răutăţile celorlalţi, consideraţi a fi normali. Perioada cuprinsă între anii 1991 şi 1999, în România a fost una guvernată de schimbări, incertitudini şi căutare de piloni în jurul cărora să se poată construi ceea ce cu toţii numim libertate. Acest lucru s-a reflectat inevitabil şi asupra situaţiei copiilor cu handicap care se află în grija statului. Unităţile de asistenţă specială pentru minorii cu deficienţe în anul 1991 era de 80,22% din totalul unităţilor de asistenţă socială, iar din acestea, 10,73% au fost centre de integrare prin terapie ocupaţională, 36,17% de centre de recuperare şi reabilitare, iar 33,32% au fost căminele şcoală pentru copiii cu deficienţe. Aceste valori s-au menţinut oarecum în parametri asemănători până în anul 1993, inclusiv. În anul următor, 1994 ponderea totală a unităţilor de asistenţă specială pentru minorii cu deficienţe a fost de 76,27 de asemenea centre, din care 6,78% au fost centre de integrare prin terapie ocupaţională, iar centrele de recuperare şi reabilitare erau de 39,40% şi până în 1997 aceste valori nu înregistrează schimbări spectaculoase. În 1998, ponderea totală a acestor unităţi de asistenţă specială pentru copiii cu deficienţe a fost de 61,28% din totalul unităţilor de asistenţă socială, iar în 1999 aceasta a scăzut până la valoarea de 54,73%. Această evoluţie este explicată prin faptul că reforma sistemului de întrajutorare a persoanelor cu handicap a fost una constantă, încă de la începutul anilor 1990. De exemplu, existenţa unităţilor Autorităţii Naţionale pentru Persoane cu Handicap. Până în 1999, unităţile de asistenţă specială pentru minori şi adulţi s-au numit „cămine”. Începând cu 1 iunie 1999, conform OUG nr. 102 pe 30/05/1999, acestea s-au reorganizat şi au primit denumirea de centre. De asemenea, centrele de recuperare şi reabilitare includ: centre-pilot de recuperare şi reabilitare pentru persoanele cu handicap, centre de recuperare şi reabilitare neuropsihiatrică şi centre de recuperare şi reabilitare pentru persoanele cu handicap, inclusiv centre de zi (vezi Figura nr. 1). 86 GEORGIANA-VIRGINIA BONEA 4 Figura nr. 1 Situaţia minorilor cu deficienţe aflaţi în unităţile de asistenţă specială între anii 1991–1999 Sursa: Prelucrare după: Institutul Naţional de Statistică, Anuarul Statistic al României, 2007. Trebuie spus faptul că aceste unităţi de asistenţă specială destinate minorilor cu handicap nu se ridicau la standardele europene, iar personalul nu era întotdeauna calificat corespunzător şi remunerat pe măsura responsabilităţilor. Din anul 2000, situaţia copiilor aflaţi în unităţile de asistenţă specială începe să se schimbe radical, deoarece aceştia au fost transferaţi în instituţii de tip rezidenţial, iar ponderea totală a unităţilor de asistenţă specială pentru minorii cu deficienţe din acel an a fost de 12,04% din unităţile de asistenţă socială, acestea fiind numai centre de recuperare şi reabilitare. În anul următor, ponderea acestora a scăzut şi a ajuns la valoarea de 10,56% din unităţile de asistenţă socială, dintre care 0,38% sunt centre de integrare prin terapie ocupaţională, iar restul sunt centre de recuperare şi reabilitare. Această scădere a unităţilor de asistenţă specială pentru minorii cu deficienţe va continua şi în următorii ani, iar în 2006 ajunsese la numai 2,07% din unităţile de asistenţă socială şi numai 0,01% din acestea sunt centrele de integrare prin terapie ocupaţională şi restul de 2,06% au fost centre de recuperare şi reabilitare. Scăderea numărului de copii provine din transferul minorilor conform HG nr. 261 pe anul 2000 în instituţii de tip rezidenţial (Centre de plasament ale Serviciilor Publice din subordinea administraţiei publice locale – consilii judeţene sau consilii locale ale sectoarelor municipiului Bucureşti; centre de plasament ale Organizaţiilor Private Autorizate) (vezi Figura nr. 2). Un articol în ziarul Cotidianul (Crăciun, 2009), cu titlul „Copiii cu handicap legaţi de pat, imaginea României şi în 2009” atrage atenţia, reamintind de povestea celor 137 de copii, din centrele de plasament, pe atunci numite „cămine/case de copii”, care au decedat înainte de evenimentele din decembrie 1989. 5 ASPECTE PRACTICE PRIVIND SISTEMUL PUBLIC 87 Figura nr. 2 Situaţia minorilor cu deficienţe aflaţi în unităţile de asistenţă specială între anii 2000–2006 Sursa: Prelucrare după: Institutul Naţional de Statistică, Anuarul Statistic al României, 2007. Şi în fine, de parcă n-ar fi de ajuns această imagine sinistră a României, dintr-un alt articol, numit generic „Codul civil abuzează copiii cu handicap mintal”, din ziarul Foaia Transilvană, aflăm că Noul Cod Civil, care se află zilele acestea pe masa aleşilor noştri, prevede ca minorii sau adulţii lipsiţi de discernământ din cauza unui handicap mintal ar putea deveni cobai pentru progresul ştiinţei (Leonte, 2009). Acest Cod civil (aflat la stadiul de proiect deocamdată) contrazice Legea nr. 487, din data de 11.07.2002 (publicată în Monitorul Oficial, nr. 589, din 08.08.2002), cu privire la promovarea sănătăţii mintale şi a protecţiei persoanelor cu handicap. Iată ce scrie la Art. 35: „Nu este admisă nici o discriminare bazată pe o tulburare psihică. Orice persoană care suferă de o tulburare psihică are dreptul să îşi exercite toate drepturile civile, politice, economice, sociale, culturale recunoscute în Declaraţia Universală a Drepturilor Omului (…) la care România a aderat”. Centrele publice româneşti de plasament abia dacă mai fac faţă numărului destul de mare de minori aflaţi sub protecţia lor şi de aceea centrele private de plasament sunt bine-venite. Nu trebuie scăpat din vedere amănuntul ce ţine de autorizaţia dată acestor centre din sistemul privat deoarece şi acestea trebuie să ţină cont de anumite reguli şi să le respecte atunci când vine vorba de copiii pe care îi au în grijă. În România, în anul 2000, ponderea totală a centrelor publice de plasament este de 5,13% din unităţile de asistenţă socială, iar cele private au un număr de 2,25% din unităţile de asistenţă socială, cu mult mai scăzut faţă de sistemul public de protecţie. Însă în 2006 centrele de plasament ce aparţineau statului erau de 11,40%, iar cele din sistemul privat ajung la 4,05%, în cazul acestora din urmă înregistrându-se o creştere considerabilă (INS, 2007). Într-un centru de recuperare, adresat copiilor cu nevoi speciale, ar trebui să existe o echipă bine închegată de specialişti din domenii de referinţă, care să 88 GEORGIANA-VIRGINIA BONEA 6 lucreze, să colaboreze în scopul recuperării acestor copii. Familiile care au un copil cu handicap se confruntă cu o serie de probleme dificile şi uneori greu imaginabile, având o deosebită nevoie de consiliere. În unele cazuri aceste probleme pot duce la destrămarea acelei familii mai ales când apar tensiunile, reproşurile, disperarea şi frustrarea (Lebovinici şi Gayda, 2000). Aceşti părinţi se pot autoculpabiliza şi izola de toată lumea, afundându-se în propria durere. Cel mai bun lucru pe care îl pot face părinţii care au un copil cu handicap este să-şi accepte copilul aşa cum este el şi să-l ajute să progreseze, să înveţe, să se dezvolte, să-l iubească şi să-l asigure că nu este singur într-o asemenea luptă. Chiar şi familia extinsă (unchi, mătuşi, veri etc.) poate provoca anumite situaţii de nedorit când vine vorba de un copil cu dizabilităţi. Aceştia pot ocoli respectivul copil, deoarece le poate provoca o stare de disconfort şi chiar emoţii negative (tristeţe, vinovăţie nejustificată). O familie care are un copil cu dizabilităţi se poate însingura voit sau nu, însă acest lucru, evident, nu este benefic pentru nimeni (Silver, 2004). Dacă ar fi să luăm un adult cu dizabilităţi şi un copil care se confruntă cu aceleaşi probleme, vom constata faptul că cel mic va simţi acele dureri, fie că sunt fizice sau psihice, mult mai intens decât persoana matură. Lumea copilului este total diferită de cea a adultului (ibidem). Toţi copiii trebuie să beneficieze de o educaţie care promovează egalitatea şi nondiscriminare în drepturi. Această educaţie trebuie să se bazeze pe formarea fiecărui individ în parte, o pregătire a copilului pentru viaţa sa de adult, care va avea copii la rândul său. De asemenea, educaţia individuală a fiecărui copil cu nevoi speciale în parte trebuie să permită adaptarea procesului educaţional în sine, pliindu-se pe necesităţile copilului (Colker, 2009). De exemplu, descoperirea înclinaţiilor, a abilităţilor pe care copilul le poate avea şi apoi încurajarea dezvoltării lor într-un mod armonios. Acest lucru îi va conferi copilului siguranţă de sine şi dorinţă de a învăţa, de a căpăta independenţă. Există copii cu dizabilităţi care au fost respinşi în repetate rânduri de societate în general şi de către cunoscuţi în special, iar acest lucru a facilitat drumul către dezvoltarea unor comportamente agresive, ca răspuns la aceste reacţii ale celor din jur. Un asemenea refuz poate fi extrem de periculos pentru dezvoltarea armonioasă a copilului (Stump, Ratliff, Wu, şi Hawley, 2009, în Matson, coord.). Ataşamentul copilului faţă de părinţii săi are o mare importanţă în dezvoltarea sa, iar în cazul unei respingeri, a unei relaţii superficiale sau chiar inexistente, copilul se poate închide în sine, poate deveni agresiv, poate dezvolta reacţii de anxietate severă etc. (idem). Pot exista situaţii în şcoală când copiii cu dizabilităţi pot fi pedepsiţi de cadrele didactice mai puţin informate în legătură cu problemele pe care respectivii copii le au. De aceea pentru evitarea unor astfel de situaţii neplăcute, părinţii trebuie să informeze toate cadrele didactice, dar şi conducerea şcolii trebuie să organizeze anumite cursuri cu privire la aceste probleme extrem de complexe şi de actualitate. De exemplu, în Statele Unite ale Americii au avut loc astfel de situaţii şi de aceea, azi, majoritatea profesorilor sunt foarte bine informaţi în legătură cu toţi copiii pe care îi au la clasă (Dean, 2009). 7 ASPECTE PRACTICE PRIVIND SISTEMUL PUBLIC 89 Învăţământul special este foarte important în creşterea şi dezvoltarea copiilor cu nevoi speciale şi de aceea trebuie acordată o mai mare atenţie acestui sector din punctul de vedere al alocării fondurilor pentru o calitate mai bună a serviciilor, dar şi o specializare pe măsură a cadrelor didactice. Oricât de redundant ar părea acest lucru, pe termen lung, educaţia copiilor este extrem de importantă. Ponderea totală a copiilor aflaţi în învăţământul special, în 1994/1995, este de 72,03%, dintre care 10,47% sunt copiii din şcolile speciale pentru cei cu deficienţe de văz, 22,41% sunt copiii cu deficienţe de auz din şcolile destinate lor, iar în căminele şcoală pentru copiii cu dizabilităţi sunt 30,09% de beneficiari. Această pondere totală a copiilor aflaţi în învăţământul special creşte uşor şi în perioada 1998/1999, fiind de 86,72%, din care 11,30% sunt copiii din şcolile speciale pentru cei cu deficienţe de văz (un procent ceva mai mare faţă de anii precedenţi), 20,67% sunt copiii cu deficienţe de auz din şcolile speciale şi copiii cu dizabilităţi aflaţi în căminele şcoală, au un procent de 36,64%. În acelaşi an şcolar, copiii aflaţi în şcolile speciale pentru deficienţe motorii, pentru deficienţe comportamentale (socioafective), centre de pedagogie curativă, terapie specială, şcoli speciale de reeducare, au o pondere mai mare, în comparaţie cu anii precedenţi şi anume de 18,11%. În 1999/2000, copiii aflaţi în clasele speciale integrate în învăţământul obişnuit au o pondere de numai 9,06% din totalul copiilor care fac parte din clasele integrate în şcolile speciale şi anume de 79,49%. Clasele speciale care sunt integrate în învăţământul tradiţional, obişnuit, sunt o adevărată provocare pentru profesori, care trebuie să se adapteze condiţiilor, pentru părinţii copiilor, dar mai ales pentru micuţi (INS, 2007). Situaţia este mult mai complexă decât ne-am imaginat la început. În cazul unei clase mixte de elevi din învăţământul tradiţional, obişnuit, cadrele didactice au cel puţin obligaţia morală de a veghea la buna înţelegere dintre copii, la educarea acestora în vederea acceptării diferenţelor de orice fel, la facilitatea integrării şcolare a celor care au nevoie de acest lucru. Copiii beneficiari ai învăţământului special în 2000/2001 au o pondere de 73,87% din totalul copiilor cu nevoi speciale luaţi în evidenţa instituţiilor abilitate, din care 10,65% au fost copiii din centrele şcolare speciale, 1,65% au fost cei din centrele de educaţie specială şi 12,90% fiind copii cu dizabilităţi care fac parte din clase speciale integrate în învăţământul obişnuit. Căminele-şcoală pentru minorii cu dizabilităţi găzduiau din ce în ce mai puţini beneficiari, astfel încât, în anul şcolar amintit mai sus, ponderea acestora a fost de numai 12,80% din totalul copiilor cu nevoi speciale. Treptat, ponderea totală a copiilor aflaţi în învăţământul special a scăzut, pentru ca în perioada 2006/2007 să se ajungă la valoarea de 39,16% din totalul copiilor cu nevoi speciale luaţi în evidenţa instituţiilor abilitate, iar din aceştia 7,34% au fost copiii din şcolile speciale pentru cei cu deficienţe de văz, 12,31% fiind cei care fac parte din şcolile speciale pentru copiii cu deficienţe de auz, 7,35% au fost copiii din centrele şcolare speciale, 11,18% numai copiii care fac parte din clasele speciale integrate în învăţământul obişnuit şi 1,55 au fost copiii din căminele şcoală destinate micuţilor cu dizabilităţi. Ponderea copiilor 90 GEORGIANA-VIRGINIA BONEA 8 aflaţi în clasele speciale integrate în învăţământul obişnuit şi-a păstrat o valoare relativ asemănătoare, în 2001/2002 fiind de 12,79% din totalul claselor din învăţământul special, adaptat nevoilor beneficiarilor de 71,19%, în 2004/2005 fiind de 11,57% din totalul de 51,27%, iar în 2005/2006 aceasta a ajuns la 11,26%, dintr-un total de 56,58% (INS, 2007). Oamenii sunt diferiţi, gândesc şi acţionează diferit, reflectă realitatea din perspectiva credinţelor şi a experienţelor pe care le-au dobândit de-a lungul vieţii. Dacă nu am fi diferiţi unii de alţii, ne-am plictisi îngrozitor pe lumea asta, astfel, o lume în care toţi indivizii sunt identici din punct de vedere genetic este o lume sterilă (Maximilian, 1980). Ignorând aceste diferenţe, în final rămâne fiinţa umană. PRINCIPII PRACTICE ALE ASISTENŢEI SOCIALE APLICATE ÎN CAZURILE – ROLUL ASISTENTULUI SOCIAL COPIILOR CU DIZABILITĂŢI În perioada comunismului, ţara noastră nu a avut un sistem de asistenţă socială comunitară, serviciile de profil fiind desfiinţate, şi, de asemenea, şi învăţământul de specialitate. Cu alte cuvinte, sistemul de asistenţă socială a fost şters cu buretele, luând naştere instituţii de mari dimensiuni destinate copiilor abandonaţi şi având condiţii improprii dezvoltării acestora (Buzducea, 2009). În România, la ora actuală, încă nu există un sistem de asistenţă socială bine pus la punct. Trebuie spus că asistenţa socială a apărut în întâmpinarea problemelor şi suferinţelor oamenilor (Buzducea, 2005). Dacă vine vorba de copiii cu nevoi speciale, iată care au fost principalele soluţii ale sistemului românesc de protecţie specială: închiderea fostelor internate de pe lângă şcolile speciale, închiderea instituţiilor de tip vechi care protejau copiii cu handicap sever şi crearea unor servicii bazate pe recuperare, stimulare şi păstrarea legăturilor cu familia (idem). Termenul de asistenţă vine din latinescul assisto şi adsisto, care înseamnă a fi alături de cineva, a-i acorda sprijin şi ajutor în rezolvarea unor probleme (Dumitru, 2008). Comportamentul concret al unui asistent social trebuie să urmeze anumite linii, acesta trebuie să fie empatic, binevoitor, răbdător, competent, comunicativ, eficient în luarea şi punerea în practică a deciziilor, să respecte demnitatea persoanei asistate, să păstreze confidenţialitatea cazurilor la care lucrează, să fie solidar cu beneficiarul şi să construiască o relaţie bazată pe încredere cu acesta (Albu, Albu şi Petcu, 2001). Nu trebuie scăpat din vedere faptul că asistentul social este cel care ţine legătura cu toţi ceilalţi specialişti, precum: medicul pediatru, medicul de familie, medicul de specialitate, psihologul, kinetoterapeutul, educatorul etc. Aceste legături care se formează în cadrul echipei multidisciplinare urmăresc interesul asistatului. În această situaţie, asistentul social mai are şi rolul de coordonator (idem), cunoscând întreaga reţea care se formează în jurul unui caz. Trebuie, pe cât posibil, evitată crearea de dependenţă a persoanei asistate şi încurajarea autonomiei acesteia. Lucrul cu persoanele cu deficienţe, fie fizice şi/sau 9 ASPECTE PRACTICE PRIVIND SISTEMUL PUBLIC 91 psihice, este destul de dificil, solicitând din partea întregii echipe multidisciplinare efort maxim. Copilul cu astfel de probleme trebuie încurajat în demersul său de recuperare, înţeles, sprijinit şi aici intervine şi rolul important al familiei. Un copil care are un anumit tip de handicap se poate simţi, în cea mai mare parte a zilei, marginalizat şi ridiculizat de ceilalţi copii, care pot fi extreme de cruzi uneori, mai ales când vine vorba de anumite diferenţe fizice. Imaginea copilului despre sine trebuie să fie una de luptător şi implicit de învingător, construirea unei personalităţi echilibrate, care să-i ofere acea siguranţă de sine cere mult timp şi efort. Emoţiile unui copil cu nevoi extrem pot fi total diferite de cele ale unui copil considerat normal, sănătos. Un asemenea copil percepe diferit lumea şi de aceea asistentul social trebuie să fie extreme de atent la aceste diferenţe în a reflecta sau a reacţiona la anumiţi stimuli. Părinţii care au un copil cu dizabilităţi sunt, de asemenea, marcaţi profund de acest lucru, având uneori probleme diferite faţă de ceilalţi părinţi. În sens practic, e necesar ca asistentul social să lucreze şi cu părinţii pentru a-i ajuta să-şi înţeleagă copilul şi să-l poată ajuta, la rândul lor. Concret, să aibă loc o „educare” şi o informare realistă a părinţilor, în vederea sprijinirii copilului lor. De exemplu, în cazul în care părintele primeşte vestea conform căreia copilul său are un handicap (de văz, auz, psihic etc.) şi trebuie să se lupte pentru a obţine facilităţile şi îngrijirea necesară în acest sens. Este o situaţie în care părintele poate intra în panică, se poate izola sau poate refuza acceptarea situaţiei. Aici, asistentul social are un rol crucial în intervenţia asupra cazului, la nivelul părintelui, în vederea informării corecte a acestuia asupra etapelor ce se cer a fi parcurse. Există situaţii în care părintele trebuie consiliat psihologic, înainte de a putea discuta despre un plan individual de intervenţie bazat pe nevoile speciale ale copilului său. Din cauza diferenţelor anatomice sau psihice, personalitatea copilului poate avea de suferit, dacă nu beneficiază de sprijin şi încurajare din partea celor din jur. Un asemenea copil poate dezvolta anumite comportamente agresive, reacţii somatice sau să se retragă într-o lume numai a sa. Asistentul social, împreună cu familia copilului, au misiunea de a evita acest lucru. Copilul trebuie să capete încredere în specialiştii care îl ajută la recuperare pentru a avea rezultate maxime (idem). Asistentul social se pliază pe nevoile asistatului şi nu invers, copilul trebuie să primească exact acel sprijin de care are nevoie, construirea unui plan individual de intervenţie pentru fiecare caz în parte. Treptat, copilul trebuie să dobândească şi o anumită independenţă, dar acest lucru se construieşte într-un timp relativ lung. Această independenţă îl va ajuta în viitor, când va deveni adult. Intervenţia personalizată presupune depăşirea unei stări critice şi se bazează pe (Cojocaru, 2005): 9 identificarea tuturor vulnerabilităţilor şi nevoilor; 9 negocierea contractului cu responsabilităţile şi drepturile ce decurg de aici. 9 încurajarea părinţilor de a-şi clarifica şi analiza toate problemele şi urmărirea rezolvării acestora; 9 efectuarea unei evaluări realiste a resurselor disponibile ale familiei, dar şi ale sistemului de întrajutorare; 92 GEORGIANA-VIRGINIA BONEA 10 9 încurajarea familiei în orice demers de sprijinire a copilului şi inducerea unei gândiri care să accentueze părţile pozitive. Asistentul social are datoria de a informa familia cu privire la toate posibilităţile de tratament existente şi la şansele de recuperare ale copilului pe baza diagnosticului dat de medicii specialişti. Astfel, familia poate lua o hotărâre în deplină cunoştinţă de cauză în ceea ce priveşte procesul de recuperare a copilului. Fiecare copil în parte este un univers întreg extrem de diferit de ceilalţi copii şi de aceea întreaga echipă de specialişti trebuie să observe aceste particularităţi şi să îşi adapteze modul de lucru în funcţie de acestea. De asemenea, obiectivele cazului trebuie şi ele adaptate în funcţie de aceste particularităţi. Proiectul individualizat de intervenţie se traduce prin realizarea unei schimbări dorite, de modificare a comportamentelor individuale, exprimată sub forma unui plan detaliat de activităţi, ce urmăresc atingerea obiectivelor fixate în vederea obţinerii unor rezultate anticipate, pe o perioadă determinată de timp. Acest tip de intervenţie este specific individului sau familiei (Cojocaru, 2006). Ciclul procesului de intervenţie individuală într-un caz real trebuie să parcurgă anumite etape, începând cu evaluarea iniţială, identificarea resurselor, stabilirea de obiective, planificarea intervenţiei, semnarea contractului cu beneficiarul, realizarea intervenţiei, supervizarea cazului, reevaluarea situaţiei persoanei asistate, evaluarea rezultatelor, monitorizare postintervenţie şi încheierea cazului (idem). Supervizarea este o relaţie profesională, care are la bază conştientizarea elementelor mai puţin evidente în cotidianul intervenţiilor. Evaluarea eficienţei supervizării se poate realiza prin investigaţia dimensiunilor relaţiei dintre supervizor şi supervizat (Muntean, 2007, în Sagebiel şi Muntean, coord.), în cazul nostru, dintre asistentul social şi persoana asistată. Cu alte cuvinte, planul intervenţiei este un instrument de structurare a activităţii, în vederea producerii schimbărilor dorite şi pentru beneficiar (Cojocaru şi Cojocaru, 2008). Evaluarea, în practică, trebuie să aibă loc în mod constant pe tot parcursul procesului de recuperare, fiind făcută în interesul asistatului şi pentru îmbunătăţirea şi adaptarea permanentă a serviciilor. Această evaluare trebuie să ajute în mod concret echipa de specialişti pentru a-şi maximiza performanţele. Trebuie văzut ce anume e de făcut, cum trebuie acţionat şi dacă s-a făcut tot ceea ce trebuia, în conformitate cu resursele existente (Howe, 2001). Rolul asistentului social în cazurile copiilor cu nevoi speciale este vital şi asistenţa socială intervine exact în acele cazuri în care celelalte servicii ale societăţii stabilesc faptul că nu sunt eligibile în acordarea sprijinului (Anderson, 1982/1989). De aceea asistenţa socială este vitală într-o societate care se vrea modernă, prosperă şi liberă. De regulă, asistenţii sociali lucrează cu oameni care au fost refuzaţi de orice alt sistem, care sunt unici în nevoile lor şi de aceea munca depusă în acest sens este una imensă, cu mari responsabilităţi şi foarte solicitantă. Asistentul social are foarte multe datorii, dar printre acestea, în cazurile copiilor cu dizabilităţi se numără (Idem): 11 ASPECTE PRACTICE PRIVIND SISTEMUL PUBLIC 93 9 informarea familiei şi punerea ei în contact cu serviciile existente; 9 negocierea cu aceste servicii în interesul superior al persoanei asistate; 9 stabilirea unei strânse relaţii cu familia şi asistatul; 9 programarea serviciilor de aşa manieră să ajute asistatul; 9 găsirea de soluţii fiabile în rezolvarea problemelor ce pot apărea; 9 asigurarea că asistatul primeşte tot ajutorul de care are nevoie şi de care sistemul dispune; 9 o bună cunoaştere a asistatului pentru a putea colabora cu acesta cât mai eficient. Atmosfera din familie trebuie să fie una normală, lipsită de tensiuni, iar şcoala ar putea aduce o mare contribuţie la acest lucru (idem). Se impune educarea tuturor copiilor de a nu mai fi reticenţi la diferenţele fizice sau psihice ale altor copii de vârsta lor. De asemenea, această educaţie este cu atât mai eficientă, dacă în fiecare familie ar fi încurajată toleranţa faţă de copiii cu nevoi speciale. SLĂBICIUNILE SISTEMULUI ROMÂNESC DE PROTECŢIE A PERSOANELOR CU DIZABILITĂŢI – APLICAŢII PRACTICE Nu doar statul are responsabilitatea de a ajuta la integrarea în societate a persoanelor cu dizabilităţi, ci şi cei din jur – familia, comunitatea. Persoanele cu dizabilităţi au dreptul la o viaţă normală, la demnitate şi nediscriminare. Persoanele cu handicap trebuie să beneficieze de anumite drepturi care li se cuvin, conform legilor în vigoare. Este absolut necesar ca aceste drepturi să fie acordate numai în urma unor investigaţii complete, riguroase, efectuate de către echipa multidisciplinară din cadrul instituţiilor abilitate în acest sens, aşa cum este Serviciul de Evaluare Complexă din cadrul Direcţiei Generale de Asistenţă Socială şi Protecţie a Copilului, sector 6, Bucureşti. Convenţia privind Drepturile Copilului, adoptată de către Adunarea Generală a Organizaţiei Naţiunilor Unite (noiembrie, 1989) şi ratificată de marea majoritate a ţărilor lumii, are la bază înţelegerea profundă a copiilor şi adolescenţilor. Şi România a ratificat această convenţie, încă din anul 1990. Astfel, sunt promovate şi protejate drepturi precum cel referitor la libertăţile şi drepturile civile, dreptul la familie şi îngrijiri alternative, dreptul la educaţie şi protecţie socială, în condiţii speciale (Stănescu, 2006). Sistemul de protecţie a persoanelor cu dizabilităţi din România este de dată recentă, bazele acestuia fiind puse în anul 1990, odată cu adoptarea de către Guvernul României a H.G. nr. 1100/1990 privind înfiinţarea Secretariatului de Stat pentru Handicapaţi, publicată în Monitorul Oficial, P. I, nr. 295/21.11.1990 (Mihăilescu, Teodorescu, Stoenescu, 2003). În situaţia reală, în care părintele unui copil află de la medic faptul că puiul său are un handicap, apar sentimente variate, complexe. De multe ori, aceştia nu ştiu unde să apeleze pentru a afla mai multe detalii despre deficienţa copilului lor. 94 GEORGIANA-VIRGINIA BONEA 12 Din păcate, sistemul românesc nu este încă pregătit să facă faţă într-un mod profesional şi la un nivel înalt de calitate unor asemenea probleme delicate. Nivelul de informare al părinţilor în ce priveşte procedura de obţinere a certificatului de încadrare într-un grad de handicap, drepturile şi obligaţiile, consecinţele, instituţiile abilitate în domeniu şi altele, este extrem de scăzut, copiii având de suferit din această situaţie. Atunci când copilul este diagnosticat în timp util, se poate face o recuperare parţială sau aproape totală. Tocmai din acest motiv este extrem de important ca acest diagnostic nu numai să fie pus la timp, ci şi să fie corect. Există şi părinţi care refuză să-l ducă la medic pe copil spre a fi examinat şi diagnosticat, pentru ca apoi să se poată începe recuperarea, tocmai din cauza temerii de a nu fi arătaţi cu degetul de către cunoscuţi, din teama de a nu deveni un subiect de discuţie. Asemenea părinţi cred că dacă ignoră suficient de mult suferinţa celui mic, aceasta va dispărea în timp, fiind chiar neobservată. Sistemul românesc este gândit în aşa natură încât numai părinţii cu nervi de oţel şi o determinare de Sisif să poată reuşi să obţină drepturile pentru copiii lor. Restul părinţilor se simt mici şi chiar inutili în faţa ghişeurilor şi a funcţionarilor mult prea plictisiţi, acriţi. Un copil cu dizabilităţi nu este un simplu număr de dosar aruncat undeva, aşteptând să îi vină rândul pentru a fi instrumentat, ci este o fiinţă umană care are nevoie de ajutor, în primul rând pentru a înţelege ce anume se întâmplă şi abia apoi pentru a afla care îi sunt drepturile. România nu dispune de un sistem de consiliere pentru părinţii care au un copil cu dizabilităţi, să le explice ce anume înseamnă nevoia specială, unde anume se pot duce pentru a solicita sprijin, ce acte sunt necesare pentru încadrarea într-un grad de handicap. Conform Legii nr. 448 din 06.12.2006 (Monitorul Oficial, nr. 1 006 din 18.12.2006), la Art. nr. 85 este specificat faptul că există patru grade de handicap: uşor, mediu, accentuat şi grav. Iar tipurile de handicap sunt: fizic, vizual, auditiv, surdocecitate, somatic, mintal, psihic, HIV/SIDA, asociat, boli rare. Există convenţia cu privire la drepturile copilului, adoptată de către Organizaţia Naţiunilor Unite în cadrul adunării generale din data de 20.11.1989, pe care România a ratificat-o în 1990, prin Legea nr. 18 pe anul 1990 (Monitorul Oficial, nr. 109 din 8.09.1990). Unul dintre principiile care stau la baza drepturilor copilului este nediscriminarea în ceea ce priveşte acordarea drepturilor cuvenite copiilor, indiferent de religie, apartenenţa etnică, rasă, culoare, cultură, etc. Respectarea şi urmărirea interesului superior al copilului este un principiu care primează sau ar trebui să primeze în tot şi în toate. În aceeaşi convenţie se face referire şi la copilul cu dizabilităţi, căruia trebuie să i se asigure o viaţă cât mai decent şi cât mai normal posibil, unde trebuie să-i fie respectată demnitatea şi să-i favorizeze autonomia. De asemenea sunt promovate drepturile, dar şi obligaţiile părinţilor ce decurg din bucuria de a creşte un copil, de a-l ajuta să se dezvolte, la fel ca şi promovarea accesului liber la învăţământ (pregătirea şcolară la domiciliu în cazul copiilor care nu se pot deplasa) şi cultură (bilete gratuite la diverse spectacole, muzee, locuri gratuite în tabere), dreptul la asistenţă medicală (cărucioare, proteze, cârje şi ghete ortopedice gratuite, furnizate din fondul de asigurări de sănătate care este gestionat de către casele de asigurări de sănătate de care aparţine respectivul asigurat) şi la servicii de recuperare. 13 ASPECTE PRACTICE PRIVIND SISTEMUL PUBLIC 95 În situaţia concretă de viaţă în care părintele trebuie să obţină un certificat de încadrare într-unul din cele patru grade de handicap pentru obţinerea drepturilor ce i se cuvin copilului său, de obicei medicul pediatru trebuie să scrie o trimitere pentru medicul specialist, axată pe problema respectivă. Aceste acte eliberate de către medici sunt valabile numai trei luni de la data eliberării lor şi nu mai mult. Iar dacă instrumentarea dosarului durează mai mult, toate actele trebuie făcute din nou, asta spre exasperarea, disperarea şi indignarea părinţilor, deoarece ei sunt cei care trebuie să umble şi să bată la toate uşile pentru a le obţine. După ce dosarul a fost acceptat de către reprezentanţii Direcţiei Generale de Asistenţă Socială şi Protecţie a Copilului de pe raza teritorială unde îşi are domiciliul copilul respectiv; urmează apoi vizita asistentului social acasă şi evaluarea efectuată de către o echipă formată din mai mulţi medici specialişti, la sediul Direcţiei Generale de Asistenţă Socială şi Protecţie a Copilului. Încadrarea într-un grad de handicap se face de către Comisia pentru Protecţia Copilului, care se găseşte în fiecare Direcţie Generală de Asistenţă Socială şi Protecţie a Copilului. După primirea aprobării dată de aceşti specialişti, dosarul va face „o plimbare” până la comisia din aceeaşi Direcţie Generală de Asistenţă Socială şi Protecţie a Copilului care va avea cuvântul final asupra încadrării sau nu într-un grad de handicap. De exemplu, persoana care obţine acel certificat de încadrare într-un grad de handicap, în funcţie de acesta poate beneficia de unul sau mai multe din următoarele drepturi cuvenite (Legea nr. 448 din 06.12.2006 privind protecţia şi promovarea drepturilor persoanelor cu handicap şi OUG nr. 14 din 07.03.2007, pentru modificarea şi completarea Legii 448 din 06.12.2006): ¾ călătorii gratuite cu trenul (în număr de 12 atât pentru copil, cât şi pentru însoţitorul său); ¾ copilul va primi o alocaţie de stat până la împlinirea vârstei de 3 ani (suma de 200 RON); ¾ bugetul personal complementar (84 RON); ¾ transport urban gratuit pentru copil şi însoţitorul său; ¾ program de lucru redus până la patru ore pentru părintele care are în îngrijire un copil cu handicap, până când acesta împlineşte vârsta de 18 ani; ¾ concediu şi indemnizaţie de creştere a copilului, până la vârsta de 3 ani; ¾ dreptul la concedii medicale pentru părintele care are un copil cu dizabilităţi în grijă, ce necesită internare până la vârsta de 18 ani; ¾ asistent personal (dacă minorul beneficiază de acest drept, părintele nu mai poate beneficia de programul redus de lucru, de concediile medicale); ¾ mamele care au copil cu dizabilităţi pot sta acasă în concediu de creştere a copilului, timp de 7 ani (aici există multe astfel de situaţii în care mamele au ales să rămână acasă pentru a putea avea grijă de copil); ¾ până la împlinirea vârstei de 3 ani de către copilul cu dizabilităţi, concediul şi indemnizaţia de creştere este aceeaşi ca şi pentru copiii normali, apoi între 3 şi 7 ani, mamele care au un loc de muncă pot beneficia de concediu de îngrijire a copilului şi primesc o indemnizaţie lunară de 450 RON; 96 GEORGIANA-VIRGINIA BONEA 14 ¾ în situaţia în care mama nu este salariată, copilul de până la 3 ani primeşte o indemnizaţie de 300 RON, iar între 3 şi 7 ani, indemnizaţia este de 150 RON (nu se poate spune că e mult, însă este un ajutor util); ¾ dacă mama nu este salariată şi are şi ea un handicap, aceasta va beneficia de suma lunară de 450 RON, iar între 3 şi 7 ani, indemnizaţia este de 300 RON. Foarte mulţi părinţi pot avea următoarea problemă: „Ce anume se întâmplă cu perioada în care părintele are grijă de copilul său?”. Astfel, perioada pentru care părintele are în grijă un copil cu handicap şi primeşte indemnizaţie, este considerată vechime în muncă, iar plăţile pentru asigurările de sănătate sunt suportate de la bugetul de stat. Concret, evaluarea complexă se realizează în termen de maxim 60 de zile de la data depunerii dosarului şi înregistrării cererii. Pe lângă certificatul de încadrare în gradul de handicap, părintele primeşte şi „structura-cadru a planului de recuperare”, unde sunt însemnate diversele servicii la care are dreptul copilul cu dizabilităţi. Fiecare din aceste planuri de recuperare trebuie să se plieze pe nevoile copilului şi nu să fie preluate neadaptat pentru toţi copiii, indiferent de afecţiune. În continuare, voi analiza atribuţiile concrete ale Serviciului de Evaluare Complexă a Copilului cu Dizabilităţi din cadrul Direcţiei Generale de Asistenţă Socială şi Protecţie a Copilului, sector 6, Bucureşti (disponibil online la: www.protecţiacopilului6.ro) care sunt următoarele: identificarea copiilor cu dizabilităţi şi facilitarea demersului acestora de a se adapta în plan socioşcolar; verificarea tuturor condiţiilor ce trebuie îndeplinite în vederea încadrării în gradul de handicap şi întocmirea raportului de evaluare complexă a respectivului beneficiar. În altă măsură, elaborează planul individualizat de intervenţie şi urmăreşte realizarea acestuia. De asemenea, se ocupă cu reevaluarea anuală a beneficiarilor sistemului şi propune Comisiei de Protecţie a Copilului încadrarea în gradul de handicap, orientarea şcolară şi după caz, diferite măsuri de protecţie. Evaluarea copilului în ceea ce priveşte orientarea şcolară este extrem de importantă, deoarece aceasta va avea ecou asupra a ceea ce se numeşte viitor şi carieră. O altă problemă a părintelui care are un copil cu nevoi speciale este legată de întocmirea dosarului cu actele necesare încadrării într-un grad de handicap. De aceea consider că este util să menţionez actele necesare în acest sens (informaţie disponibilă online la: www.anph.ro): 9 cerere tip; 9 copie după cartea de identitate (acolo unde este cazul) sau certificatul de naştere; 9 certificatul de căsătorie al părinţilor sau după caz, certificatul de deces, ori sentinţa judecătorească de pronunţare a divorţului; 9 certificatul medical eliberat de către medicul specialist din cadrul centrelor medicale acreditate; 9 ancheta socială efectuată de către reprezentanţii din cadrul serviciului specializat, parte a Direcţiei Generale de Asistenţă Socială şi Protecţie a Copilului din sectorul, respectiv judeţul unde îşi are domiciliul solicitantul; 15 ASPECTE PRACTICE PRIVIND SISTEMUL PUBLIC 97 9 documentele medicale, de exemplu: dovezi ale investigaţiilor paraclinice solicitate de către serviciul de evaluare complexă; 9 adeverinţa din care să reiasă venitul părinţilor; 9 adeverinţă de la şcoala unde învaţă copilul; 9 fişă psihologică tip; 9 fişă medicala tip; 9 fişă de orientare şcolară şi profesională în cazul absolventului de clasa a VIII-a, din învăţământul special; 9 un dosar cu şină. Nu toată lumea care se confruntă cu astfel de probleme are şi acces la informaţiile acestea. Deşi pare greu de crezut, în România anului 2009, foarte puţini oameni sunt informaţi în legătură cu drepturile şi obligaţiile lor, nu ştiu ce acte trebuie să conţină un astfel de dosar, nu cunosc procedura prin care este instrumentat dosarul. Legea care susţine dreptul la informare al cetăţenilor este Legea nr. 544, din data de 12.10.2001 privind accesul liber la informaţiile de interes public (Monitorul Oficial, nr. 663, din 23.10.2001), iar Art. 1 conţine următoarele: „Accesul liber şi neîngrădit al persoanelor la orice informaţii de interes public (…), constituie unul din principiile fundamentale ale relaţiilor dintre persoane şi autorităţile publice (…)”. Recuperarea unui copil cu dizabilităţi trebuie să fie continuă, să aibe loc zi de zi, într-un mediu propice dezvoltării armonioase fizice, psihice, cognitive, sociale etc. În cazul unui copil cu handicap, nu trebuie să aşteptăm să-şi revină de la sine, fără un ajutor, ci trebuie acceptat faptul că are un handicap şi apoi văzut ce anume se poate face pentru ca acesta să poate duce o viaţă cât mai independentă şi mai normala posibil. Un copil se pregăteşte pentru viaţă, învaţă să se descurce în anumite situaţii, creşte şi se descoperă pe sine, însă un copil cu dizabilităţi, pe lângă toate acestea, trebuie să lupte cu el însuşi şi uneori şi cu cei din jurul său. Putem recunoaşte faptul că România încă nu dispune de mijloacele materiale, de interesul şi consideraţia atât de necesare sistemului de întrajutorare a persoanelor cu dizabilităţi. De asemenea, părinţii care au un copil cu dizabilităţi şi se confruntă cu o mulţime de probleme legate de situaţia materială, de multe ori aceste dificultăţi fiind cauzate chiar de sistem, despre care am discutat şi care nu pare să fie de partea persoanelor pe care, culmea, le protejează. De multe ori societatea pune ştampila pe copilul care se confruntă cu un handicap psihic, în loc să-i creeze acel mediu propice dezvoltării capacităţilor şi abilităţilor de a avea o anumită independenţă. Curajul, în asemenea situaţii este crucial, iar când toţi din jur spun că nu mai sunt speranţe, această dorinţă de a reuşi poate dispărea. De asemenea, personalitatea respectivului copil va fi una umbrită de aceste etichete, de faptul că nu este acceptat. Chiar dacă în anumite cazuri copilul cu handicap mintal nu este conştient de ceea ce se petrece în jurul său, el trebuie în continuare tratat ca o fiinţă umană şi nu ca o anomalie. Copilăria este o perioadă de construcţie pentru „întregul” ce va ajunge la maturitate şi nu trebuie să fie „ştirbită” de nimeni şi nimic (Goodly şi McLaughlin, 2008, în Clavering, Goodly, McLaughlin şi Fisher, coord.). Aplicarea planului individual de intervenţie în cazul copilului cu dizabilităţi nu trebuie pus în practică izolat de familie, de societate, de mediul în care trăieşte, 98 GEORGIANA-VIRGINIA BONEA 16 ci toate aceste elemente pot fi utilizate în înţelegerea mai bună a nevoilor de dezvoltare şi recuperare. În realitate, persoana cu dizabilităţi face parte din ceea ce noi numim lume. Omul este o fiinţă biopsihosocioculturală (Zamfir, 1997) şi trebuie să se ţină cont de toate aceste aspecte când echipa multidisclipinară din cadrul Direcţiei de Asistenţă Socială şi Protecţie a Copilului elaborează planul individual de intervenţie pentru persoana care tocmai a fost încadrată într-unul din cele patru grade de handicap. Fie că este vorba de handicap neuromotor (afectarea componentelor neuromotrice), sau handicapul mintal (o reducere a capacităţii intelectuale şi psihice care duc la incapacitatea de adaptare la mediul înconjurător); planul de intervenţie trebuie să fie credibil sub aspectul rezultatelor sale. Orice plan de intervenţie are ca scop recuperarea copilului respectiv. De multe ori, aceste planuri sună destul de bine pe hârtie, însă când vine vorba de punerea lui în aplicare apar o serie de probleme şi impedimente ce aparţin sistemului de protecţie, din cauza lipsei fondurilor, a personalului calificat şi nu în ultimul rând, a interesului manifestat de către autorităţi. Planul de intervenţie trebuie să conţină obiective realiste, care se pot realiza şi care să poată fi măsurate. Aceste obiective sunt pe termen scurt, mediu şi lung, iar punerea lor în aplicare cere o cooperare strânsă între diverşi specialişti care au un ţel comun: recuperarea copilului. Guvernul ţării noastre a dezvoltat o strategie naţională în ceea ce priveşte protecţia şi integrarea specială a persoanelor cu handicap, strategie care are la bază următoarele principii (Agenţia Naţională pentru Persoanele cu Handicap, disponibil online la: www.anph.ro): principiul solidarităţii, unde este subliniat rolul important al întregii comunităţi în vederea sprijinirii persoanelor cu dizabilităţi; principiul descentralizării şi responsabilizării comunităţii, în vederea dezvoltării serviciilor publice specializate; principiul parteneriatului dintre organizaţiile nonguvernamentale autorizate şi instituţiile statului abilitate în domeniu, parteneriat din care vor avea de câştigat beneficiarii respectivelor servicii; încurajarea persoanelor cu dizabilităţi de a duce o viaţă cât mai independentă şi de a nu depinde de ajutorul acordat de către stat şi, nu în ultimul, rând promovarea egalităţii şanselor, drepturilor şi obligaţiilor. Toate aceste principii sună destul de bine, mai ales când sunt scrise pompos pe hârtie de calitate superioară, însă dacă privim cu atenţie, ne putem da seama că nu dispunem de infrastructura şi mijloacele materiale necesare punerii lor în aplicare. Şi atunci, pentru ce şi, mai ales, pentru cine au fost făcute? Răspunsul la această întrebare nu poate fi decât unul singur, şi anume, spre a face impresie bună celor care nu s-au confruntat niciodată cu problemele sistemului de protecţie a persoanelor cu dizabilităţi şi dacă avem puţină imaginaţie, ne putem da seama că lucrurile stau nu tocmai bine în ceea ce priveşte şi celelalte sisteme, cu care ne lăudăm tot pe hârtie. Aceste certificate de încadrare în grad de handicap par a fi distribuite pe aceleaşi criterii pe care se distribuie şi abonamentul pentru transportul în comun, acest lucru este constatat şi susţinut la unison de mai multe ziare din ţară. În ziarul Obiectiv de Suceava (Paulic, 2009, disponibil online la: www.obiectivdesuceava.ro) se vorbeşte despre modul în care părinţii, în dorinţa lor de a mai scăpa de taxe şi impozite şi de a mai câştiga un ban cinstit de la stat, reuşesc să obţină certificatul de încadrare în grad de handicap pentru minor. Titlul acestui articol spune tot: Fabrica 17 ASPECTE PRACTICE PRIVIND SISTEMUL PUBLIC 99 de certificate de handicap pentru copii între 2 şi 3 ani, părând să fie o afacere profitabilă să ai un copil cu handicap, în ziua de azi, mai ales pe timp de criză mondială. Deşi fiecare dosar depus în acest sens la Direcţia Generală de Asistenţă Socială şi Protecţie a Copilului, Serviciul de Evaluare Complexă este verificat de două ori, iar copilul este adus în faţa comisiei de evaluare, se pare că există „mici scăpări” ale sistemului de protecţie socială atât de bine gândit şi pus la punct. Problema certificatelor false de încadrare în grad de handicap îşi face loc şi în anul 2008, fiind sesizată în Monitorul de Alba (Moraru, 2008, disponibil online la: www.monitorulab.ro), unde într-un articol intitulat: Mai mulţi copii mici cu handicap, se vorbeşte despre defecţiunile unui sistem incapabil să distingă între un copil sănătos şi unul cu handicap. Acelaşi subiect este discutat şi în Jurnalul de Botoşani şi Dorohoi (Melenciuc, 2006, disponibil online la: www.jurnalulbtd.ro), cu titlul: Numărul copiilor cu handicap în creştere, de unde deducem faptul că această creştere nu numai că avea loc în anul 2006, dar continuă şi în prezent. Concret, nu numai copilul cu dizabilităţi înfruntă o serie de probleme, ci şi familia sa. De exemplu, un părinte care doreşte să ia parte la un interviu de angajare îşi trimite dosarul în acest sens unei firme. La scurt timp, acest dosar este respins, fără ca măcar persoana în cauză să ajungă la prima întrevedere sau evaluare. Motivul real este acela că în condiţiile în care părintele respective are un copil cu dizabilităţi, acest lucru impune patronilor să respecte anumite drepturi. Acordarea mai multor beneficii angajatului respectiv, beneficii care costă destul de mult, iar asta nu face bine profitului respectivei firme. Acest lucru se suprapune situaţiei actuale, extrem de instabilă pe plan economic şi resimţită atât la nivel mondial, cât şi la nivelul ţării noastre. Dacă vorbim de ţara noastră, această instabilitate este cauzată, în mare parte, de schimbări uneori ilogice şi chiar haotice, care seamănă cu un fel de experiment şi dacă schimbarea adoptată funcţionează este bine, dacă nu, încercăm altceva. Aceste experimente s-au făcut pe sistemul de sănătate, pe sistemul de învăţământ, justiţie, economie şi lista poate continua. Suntem oare în măsură să aplicăm reguli şi legi negândite? Sigur că nu, însă este destul de palpitant să riscăm în acest sens şi se pare că ne-am obişnuit cu asta. Eşecurile acuzate de un guvern survin celor acuzate de guvernul precedent şi acest spectacol încântă pe mulţi într-o ţară în care am plătit scump în anul 1989, tocmai pentru a avea libertate şi pentru a putea adopta acele standarde de viaţă la care nu puteam decât visa. Se pare că mai visăm şi azi la ele şi singura diferenţă dintre atunci şi acum pare a fi faptul că acum putem să visăm cu voce tare. Aşteptăm o minune în cazul sistemului de protecţie a persoanelor cu dizabilităţi, însă nu facem nimic pentru a-l îmbunătăţi sau poate a-l schimba din temelii şi tot aşa aşteptau şi bunicii noştri să vină americanii. Acest sistem de protecţie prezintă numeroase anomalii pe care uneori le recunoaştem, alteori nu şi care persistă, deoarece ne-am obişnuit cu el şi poate funcţiona şi aşa. Foarte important de ştiut este faptul că aceste certificate de încadrare într-unul din cele patru grade de handicap nu sunt pentru scutirea de taxe şi impozite pe terenuri, case, luarea unui credit avantajos şi alocarea de diverse beneficii materiale de către stat. 100 GEORGIANA-VIRGINIA BONEA 18 POSIBILE SOLUŢII PRIVIND LUCRUL CU PERSOANELE CU DIZABILITĂŢI ŞI FAMILIILE ACESTORA Principalele funcţii actuale ale serviciilor de asistenţă socială ţin cont de dezvoltarea capacităţilor proprii de rezolvare a problemelor apărute şi oferă suport profesional de informare, consiliere şi terapie pentru beneficiari, informarea asupra diferitelor forme de suport social de care poate beneficia persoana asistată, apărarea intereselor şi a drepturilor persoanelor asistate, diagnoza problemelor socioumane, prevenţia unor probleme sociale patologice (Buzducea, 2009). Iată câteva posibile soluţii privind lucrul cu persoanele cu dizabilităţi: ¾ sistemul de protecţie al persoanelor cu handicap trebuie adaptat după nevoile şi dificultăţile cu care se confruntă aceste persoane şi familiile lor. Persoanele cu nevoi speciale care îşi cer drepturile şi familiile acestora se confruntă cu mari dificultăţi în ceea ce priveşte încadrarea într-un grad de handicap şi primirea drepturilor ce decurg de aici; ¾ încurajarea activă şi concretă de către stat a mediului privat, în vederea angajării pe piaţa muncii a persoanelor care au în grijă unul sau mai mulţi copii cu nevoi speciale; ¾ în fiecare unitate specializată de acordare a asistenţei necesare beneficiarilor cu nevoi special trebuie să existe o echipă bine închegată de specialişti care să poată aborda fiecare caz în parte din mai multe unghiuri; ¾ existenţa unui serviciu specializat pentru informarea şi consilierea exclusivă a familiilor care au un membru cu dizabilităţi. Această consiliere, după părerea mea, ar trebui să acopere trei mari paliere: psihologic, social, juridic; ¾ punerea la punct a unui plan solid de reformă a întregului sistem de servicii de asistenţă social şi alocarea de fonduri suficiente în acest sens. De asemenea, implicarea direct a specialiştilor din domeniul asistenţei sociale, medical, juridic, psihologic, sportiv, social, educative, etc., fapt ce ar duce la garantarea unui bun rezultat final. Tot în acest sens, ar fi utile numeroase evaluări şi studii privind situaţia actual reală şi problemele cu care se confruntă atât specialiştii, cât şi beneficiarii sistemului de protecţie social; ¾ respectarea standardelor europene; ¾ regândirea metodologiei de lucru la nivel individual; ¾ instruirea, informarea tuturor cadrelor didactice în ceea ce priveşte problematica extrem de complexă a unui copil cu nevoi speciale; ¾ investirea unor importante resurse materiale şi umane în vederea regândirii întregului sistem educaţional, în general, dar şi a sistemului adresat copiilor cu nevoi speciale. Plierea acestuia pe necesităţile şi particularităţile reale ale copiilor. În acest sens, se cere efectuarea unei diagnoze riguroase, la nivel naţional, a sistemului de învăţământ. De remarcat faptul că România a traversat o perioadă de douăzeci de ani în care au fost implementate mai multe reforme ale politicilor sociale, în general, iar acest „drum” trebuie continuat. Persoanele cu nevoi speciale trebuie încurajate să ducă o viaţă cât mai independentă posibil în scopul dobândirii respectului şi a 19 ASPECTE PRACTICE PRIVIND SISTEMUL PUBLIC 101 încrederii de sine, atât de necesare tuturor indivizilor. Sistemul românesc de asistenţă socială trebuie să descurajeze dependenţa beneficiarilor, prin diverse programe şi servicii. Este nevoie de mult timp pentru construirea unei asemenea mentalităţi la nivel individual şi colectiv, instituţional. BIBLIOGRAFIE 1. Albu, A., Albu, C., Petcu, I., Asistenţa în familie a persoanei cu deficienţă funcţională, Iaşi, Editura Polirom, 2001. 2. Anderson, D., Social work and mental handicap, London, Editura Macmillan Education Ltd., 1989. 3. Buzducea, D., Aspecte contemporane în asistenţa socială, Iaşi, Editura Polirom, 2005. 4. Buzducea, D., Sisteme moderne de asistenţă socială. Tendinţe globale şi practice locale, Iaşi, Editura Polirom, 2009. 5. Cojocaru, Ş., Metode apreciative în asistenţa socială. Ancheta, supravegherea şi managementul de caz, Iaşi, Editura Polirom, 2005. 6. Cojocaru, Ş., Proiectul de intervenţie în asistenţa socială. De la propunerea de finanţare la proiectele individualizate de intervenţie, Iaşi, Editura Polirom, 2006. 7. Cojocaru, Ş., Cojocaru, D., Managementul de caz în protecţia copilului. Evaluarea serviciilor şi practicilor din România, Iaşi, Editura Polirom, 2008. 8. Colker, R., When is separate unequal? A disability perspective, New York, Cambridge University Press, 2009. 9. Crăciun, O., Copiii cu handicap legaţi de pat, imaginea României şi în anul 2009, în „Cotidianul”, 08.01.2009, disponibil online la: www.cotidianul.ro 10. Dean, C.O., Distinguishing disability. Parents, privilege and special education, Chicago, The University of Chicago Press, 2009. 11. Dumitru, Al.I., Consiliere psihopedagogică. Baze teoretice şi sugestii practice, Iaşi, Editura Polirom, 2008. 12. Gheruţ, A., Problematica asistenţei persoanelor cu handicap, cerinţe speciale, în Neamţu, G., Tratat de asistenţă socială, Iaşi, Editura Polirom, 2000. 13. Goodly, D., McLaughlin, J., Theorising Parents, Professionals and Disabled Babies, în Clavering, E., Goodly, D., McLaughlin J., Fisher, P. (coord.), Families raising disabled children, New York, St. Martin’s Press, 2008. 14. Goffman, E., Stigma: Notes on the management of spoiled identity, New Jersey, Pelican Books, 1968. 15. Howe, D., Introducere în teoria asistenţei sociale, Bucureşti, Editura Mar Link, 2001. 16. Lebovinici, S., Gayda, M., Les causes de l’autisme et leurs traitements, Paris, L’Harmatan, 2000. 17. Leonte, L., Codul civil abuzează copiii cu handicap mintal, în „Foaia Transilvană”, 24.03.2009, disponibil online la: www.ziareaz.ro 18. Manea, L., Protecţia socială a persoanelor cu handicap, Bucureşti, Editura Şansa, 2000. 19. Maximilian, C., Geneza individualităţii, Bucureşti, Editura Sport–Turism, 1980. 20. Melenciuc, P., Numărul copiilor cu handicap în creştere, în „Jurnalul de Botoşani şi Dorohoi”, 08.06.2006, disponibil online la: www.jurnalulbtd.ro 21. Mihăilescu, O., Teodorescu, L., Stoenescu, C., Sistemul de protecţie socială a persoanelor cu handicap din România, Bucureşti, Editura All Beck, 2003. 22. Moraru, M., Mai mulţi copii mici cu handicap, în „Monitorul de Alba”, 17.11.2008, disponibil online la: www.monitorulab.ro 23. Moţet, D., Psihopedagogia recuperării handicapurilor neuromotorii, Bucureşti, Editura Humanitas, 2001. 24. Muntean, A., Câteva aspecte privind supervizarea. Iniţierea supervizării în România, în Sagebiel, J., şi Muntean, A. (coord.), Practici în asistenţa socială în România şi Germania, Iaşi, Editura Polirom, 2007. 102 GEORGIANA-VIRGINIA BONEA 20 25. Nirje, B., Normalization, social integration and community service, Baltimore, Editura Robert Fleyn, 1980. 26. Paulic, O., Fabrica de certificate de handicap pentru copii între 2 şi 3 ani, în „Obiectiv de Suceava”, 10.03.2009, disponibil online la: www.obiectivdesuceava.ro 27. Sillany, N., Dicţionar de psihologie, Bucureşti, Editura Univers Enciclopedic, 2000. 28. Silver, J.K., Chronic pain and family, Massachusetts, Harvard University Press, 2004. 29. Stănescu A., Sănătatea, un drept vital al copilului, Bucureşti, Editura Printek, 2006. 30. Stump K.N., Ratliff, J.M., Wu, Y.P., Hawley, P.H., Theories of social competence from the top-down to the bottom-up: A case for considering foundational human needs, în Matson, J.L. (coord.), Social behavior and skills in children, New York, Springer, 2009. 31. Vasilescu, D., Oameni asemenea. Persoanele cu handicap din România, Bucureşti, Editura Compania, 2001. 32. Zamfir, C., Normalitatea, în Vlăsceanu, L., Zamfir, C. (coord.), Dicţionar de sociologie, Bucureşti, Editura Babel, 1993. 33. Zamfir, E., Psihologie socială. Texte alese, Iaşi, Editura Ankarom, 1997. 34. *** Legea nr. 544, din data de 12.10.2001 privind accesul liber la informaţiile de interes public, publicată în Monitorul Oficial, nr. 663, din 23.10.2001. 35. *** Legea nr. 448 din 06.12.2006 privind protecţia şi promovarea drepturilor persoanelor cu handicap, publicată în Monitorul Oficial, nr. 1 006 din 18.12.2006. 36. *** OUG nr. 14 din 07.03.2007 pentru modificarea şi completarea Legii 448 din 06.12.2006, privind protecţia şi promovarea drepturilor persoanelor cu handicap, publicată în Monitorul Oficial, nr. 187 din 19.03.2007. 37. *** Legea nr. 487, din data de 11.07.2002 cu privire la promovarea sănătăţii mintale şi a protecţiei persoanelor cu handicap, publicată în Monitorul Oficial, nr. 589, din 08.08.2002. 38. *** Legea nr. 18 pe 1990 pentru ratificarea convenţiei cu privire la drepturile copilului, publicată în Monitorul Oficial, nr. 109 din 8.09.1990. 39. *** Anuar Statistic 2007, Bucureşti, Institutul Naţional de Statistică, 2006. hildren with disabilities are not handicapped by definition, but children with special needs, who need be understood, not C classified. Placement centers for children in Romania are constantly changing, but this work does not necessarily means the enhanced quality of the services provided for them. The system of social protection in Romania after twenty years of transition is still rudimentary and does not meet the needs of persons with disabilities. Also there is the need of an advice service for parents who have a child with disabilities in order to inform and support them. A child with a disability is two times more vulnerable and more sensitive than an adult with disabilities because he/she is more prone to judgments of the other children, who sometimes can be very hard on those who are different. A child generally needs protection, love, support, approval, encouragement and attention, but the child with disabilities needs to know that is not rejected, marginalized, due to his special needs. In the new penal code which is open to public debate, are violeted the fundamental human rights, allowing the tests on people with mental disabilities who can not express a valid agreement for the progress of science. Disability does not define the soul or mind, but it defines those using this as a label. Keywords: person with disabilities, law, child, special needs. Primit: 07. 10. 2010 Acceptat: 10. 12. 2010 Redactor: Ioan Mărginean